b'\n_START_ARTICLE_\nIdlib\n_START_PARAGRAPH_\nIdlib (arabisk: \xd8\xa7\xd8\xaf\xd9\x84\xd8\xa8, ogs\xc3\xa5 skrevet Edlib eller Idleb) er en by nordvest i Syria og hovedstaden i Idlib guvernement, 59\xc2\xa0km vest for Aleppo. Den ligger nesten 500 meter over havet. _NEWLINE_I 2004 talte Statistisk sentralbyr\xc3\xa5 i Syria et folketall p\xc3\xa5 98\xc2\xa0791 i Idlib. Innbyggerne er stort sett sunnimuslimer, men det er ogs\xc3\xa5 en st\xc3\xb8rre kristen minoritet. Her er det ogs\xc3\xa5 drusere. Ved siden av arabere er det her ogs\xc3\xa5 bosatt noen kurdere og turkomaner._NEWLINE_Idlib er inndelt i seks bydeler: Ashrafiyeh (den mest folkerike), Hittin, Hejaz, Downtown, Hurriya og al-Qusur._NEWLINE_Idlibomr\xc3\xa5det er et stort jordbrukssenter i Syria og er historisk viktig med mange \xc2\xabd\xc3\xb8debyer\xc2\xbb og menneskelagde teller.\n_START_SECTION_\nOldtiden\n_START_PARAGRAPH_\nIdlib omfatter den antikke byen Ebla, en gang hovedstaden i et mektig konged\xc3\xb8mme, de antikke konged\xc3\xb8mmene Nuha\xc5\xa1\xc5\xa1e og Luhuti som blomstret i bronse- og jernalderen.\n_START_SECTION_\nDen osmanske tid\n_START_PARAGRAPH_\nUnder Det osmanske rike i Syria, mellom 1500- og 1800-tallet, var Idlib hovedstad i en kada (\xc2\xabnahiyahhovedstad\xc2\xbb) og en del av det st\xc3\xb8rre Aleppo vilajet (\xc2\xabprovinsen Aleppo.\xc2\xbb) Byen var et senter for olivenproduksjon som igjen gav opphav til en l\xc3\xb8nnsom olivenbasert s\xc3\xa5peindustri. Selv om de store markedene for Idlib-s\xc3\xa5pe var Aleppo, Antiokia og Hama, ble produktet eksportert s\xc3\xa5 langt som den osmanske hovedstaden Istanbul. Idlib var ogs\xc3\xa5 en storprodusent av bomullst\xc3\xb8yer. _NEWLINE_Den vestlige turist Josias Leslie Porter skrev at Idlib var \xc2\xabomsluttet av olivenlunder, sjeldne i dette nakne omr\xc3\xa5det.\xc2\xbb Han skrev ogs\xc3\xa5 at olivelundene var st\xc3\xb8rre enn de i Damaskus, Beirut eller Gaza. Midt p\xc3\xa5 1800-tallet hadde byen et estimert folketall p\xc3\xa5 8\xc2\xa0000, inkludert 500 kristne. Sent p\xc3\xa5 1800-tallet steg tallet p\xc3\xa5 arabiske kristne familier if\xc3\xb8lge tyske forfattere som arbeidet for Karl Baedeker.\n_START_SECTION_\nKlima\n_START_PARAGRAPH_\nK\xc3\xb6ppen-Geiger-systemet klassifiserer klimaet her som varmt middelhavsklima (Csa). Somrene er varme og regnfattige, mens vintrene er regnfulle og kj\xc3\xb8lige._NEWLINE_Varmerekorden er fra 16. juni 2012 og er p\xc3\xa5 44 \xc2\xbaC, mens kulderekorden fra 30. november 2011 er -4 \xc2\xbaC.\n_START_SECTION_\n\xc3\x98konomi\n_START_PARAGRAPH_\nHovudn\xc3\xa6ringer i Idlib er oliven, bomull, hvete og frukt, s\xc3\xa6rlig kirseb\xc3\xa6r. Andre avlinger er mandler, sesamfr\xc3\xb8, fiken, druer og tomater. I 1995 var det omkring 300 hektar med forskjellige sitrusavlinger. Olivenoljepressing og tekstiler er blant de lokale industrier i byen. Den n\xc3\xa6rliggende byen Aleppo har v\xc3\xa6rt \xc3\xb8konomisk viktig for Idlib._NEWLINE_Idlib regionsmusem i byen har over 17\xc2\xa0000 Ebla-tavler og er hovedattraksjonen i Idlib, om en ser bort fre selve oldtidsbyen Ebla. Med hjelp fra Italia startet et prosjekt i 2010 for \xc3\xa5 restaurere og renovere museet.'